ASW กางแผนปี 65 รุกหนักคอนโด-บ้านเดี่ยว หวังดันรายได้โต 6 พันลบ.
ASW กางแผนปี 65 รุกหนักคอนโด 60% ส่วนบ้านเดี่ยว 40% หวังดันรายได้โตเข้าเป้า 6 พันลบ. ผลักดันผลการดำเนินงานสู่การสร้างสถิติสูงสุดใหม่ต่อเนื่อง หลังปี 64 โตเด่น พร้อมแจกปันผล 0.40 บาท/หุ้น แจกวอร์แรนต์ 3:1
2 มี.ค. 2565

นายกรมเชษฐ์ วิพันธ์พงษ์  ประธานเจ้าหน้าที่บริหาร และนายปัญญา นันทกิจตระกูร ประธานเจ้าหน้าที่สายงานบัญชีและการเงิน บริษัท แอสเซทไวส์ จำกัด (มหาชน) หรือ ASW ร่วมนำเสนอข้อมูลผลประกอบการในงานบริษัทจดทะเบียนพบผู้ลงทุน บนแพลตฟอร์มออนไลน์ของตลาดหลักทรัพย์มีการเปิดเผยว่า ภายในปี 2564 รายได้รวมอยู่ที่ 5,034 ล้านบาท กำไรสุทธิ 951.36 ล้านบาท สร้างสถิติสูงสุดใหม่นับตั้งแต่ก่อตั้งบริษัท
โดยทางบอร์ดอนุมัติจ่ายเงินปันผลในอัตรา 0.40 บาท/หุ้น พร้อมแจกวอร์แรนต์ (ASW-W1) ในอัตราส่วน 3 หุ้นสามัญเดิม ต่อ 1 หน่วยใบสำคัญแสดงสิทธิ ส่วนเผยปี 2565 เดินหน้าขยายธุรกิจ พร้อมเปิดโอกาสทางธุรกิจในทุกรูปแบบ ทั้งการร่วมมือหรือ Synergy รวมทั้งการขยายโครงการแนวราบเพิ่มสัดส่วนแนวราบ 40% คอนโดมิเนียม 60%
ทั้งนี้บริษัทฯ พร้อมเดินหน้าขยายธุรกิจตามแผนงานที่วางไว้ เพื่อตอบรับกับโอกาสทางธุรกิจ และผลักดันผลการดำเนินงานให้เติบโตอย่างต่อเนื่อง โดยในปี 2565 ตั้งเป้าหมายรายได้รวมที่ 6,000 ล้านบาท เติบโต 19% เพื่อผลักดันผลการดำเนินงานสู่การสร้างสถิติสูงสุดใหม่ต่อเนื่อง โดยตั้งเป้าหมายสู่การเป็นหนึ่งในท็อป 10 บริษัทผู้พัฒนาอสังหาฯ ชั้นนำของประเทศ
ด้านเป้าหมายการดำเนินธุรกิจปี 2565 บริษัทฯ ตั้งเป้ายอดขายพรีเซลที่ 10,000 ล้านบาท และยอดรับรู้รายได้ 6,000 ล้านบาท โดยตั้งเป้าเปิดโครงการใหม่ 7 โครงการ มูลค่ารวม 12,400 ล้านบาท แบ่งเป็นโครงการคอนโดมิเนียม 5 โครงการ มูลค่าโครงการรวม 7,550 ล้านบาท และโครงการแนวราบอีก 2 โครงการ มูลค่าโครงการรวม 4,850 ล้านบาท คิดเป็นสัดส่วนคอนโดมิเนียม 60% และบ้าน 40%